Sklep I R 50/2006
Datum: 2006-05-25T02:00:00.000+02:00
ecli: ECLI:SI:VSRS:2006:I.R.50.2006
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: določitev krajevne pristojnosti po višjem sodišču - delegacija pristojnosti iz tehtnih razlogov - sorodstvo med sodnikom pritožbenega sodišča in pravdno stranko - sodnik pritožbenega sodišča kot stranka v postopku

## Jedro

Okoliščina, da je tožnica hči sodnice sodišča, ki je pristojno za odločanje v pritožbenem postopku, je tehten razlog za določitev drugega stvarno pristojnega sodišča ob upoštevanju tudi dejstva, da je ista sodnica hkrati stranka v drugem postopku iz pristojnosti Višjega sodišča v A. na drugi stopnji, v katerem je v vlogi stranke udeležen toženec iz te pravde.

## Izrek

Za odločanje v postopku na drugi stopnji se v tej zadevi določi kot drugo stvarno pristojno sodišče Višje sodišče v B.

## Obrazložitev

Toženec je v tej pravdi vložil pritožbo zoper sodbo Okrožnega sodišča v A. z dne 8.3.2006, opr. št. P 2323/2004-IV-39, zoper odločitev o stroških postopka iz iste sodbe pa se je pritožila tudi tožnica. Višje sodišče v A., ki je sicer stvarno in krajevno pristojno za odločanje v postopku na drugi stopnji, je po prispetju spisa s pritožbama pravdnih strank predlagalo vrhovnemu sodišču, naj določi za postopanje na drugi stopnji v tej zadevi drugo stvarno pristojno sodišče. V predlogu je navedlo, da je tožnica hči višje sodnice na Višjem sodišču v A. in pripomnilo, da je predlog za delegacijo po 67. členu Zakona o pravdnem postopku podalo še v zadevi istega sodišča pod opr. št. III Cp 2345/2006, v kateri nastopa prej imenovana sodnica tudi kot stranka postopka.

Predlog je utemeljen.

Po določbi 67. člena Zakona o pravdnem postopku (ZPP; Ur.l. RS, št. 36/2004 - uradno prečiščeno besedilo) lahko vrhovno sodišče na predlog stranke ali pristojnega sodišča določi drugo stvarno pristojno sodišče, da postopa v zadevi, če je očitno, da se bo tako laže opravil postopek, ali če so za to drugi tehtni razlogi.

Vrhovno sodišče ugotavlja, da je v konkretnem primeru podan razlog iz 67. člena ZPP. Okoliščina, da je tožnica hči sodnice sodišča, ki je pristojno za odločanje v pritožbenem postopku, je tehten razlog za določitev drugega stvarno pristojnega sodišča ob upoštevanju tudi dejstva, da je ista sodnica hkrati stranka v drugem postopku iz pristojnosti Višjega sodišča v A. na drugi stopnji, v katerem je v vlogi stranke udeležen toženec iz te pravde. Te okoliščine lahko (zlasti pri slednjemu) vzbudijo vtis pristranskosti sodišča in je zato vrhovno sodišče predlogu ugodilo ter za odločanje v postopku na drugi stopnji določilo Višje sodišče v B.